Σε άρθρο του στην εφημερίδα «Τα Νεα», ο Δ. Κουτσούμπας αναφέρθηκε στην επίθεση που εξαπέλυσε στο ΚΚΕ ο πρωθυπουργός στη Βουλή, με αφορμή την ψήφιση της Συμφωνίας των Πρεσπών. Τόνισε ότι κάθε φορά που ο Α. Τσίπρας στριμώχνεται από τους ψηφοφόρους του λόγω των πολιτικών επιλογών που κάνει επιτίθεται στο ΚΚΕ και προσπαθεί να παραχαράξει την ιστορία του.

«Κάθε φορά που η κυβέρνηση του ΣΥΡΙΖΑ, προσωπικά ο κ. Τσίπρας, ετοιμάζεται να προχωρήσει σε μια αντιλαϊκή επιλογή, όταν νοιώθει ότι στριμώχνεται από τους ψηφοφόρους του, καταφεύγει σε αήθη επίθεση στο ΚΚΕ, καταφεύγει στην παραχάραξη της ιστορίας του, στον ωμό αντικομμουνισμό. Τους καταλαβαίνουμε. Πώς αλλιώς να απευθυνθεί στους αριστερούς, προοδευτικούς ανθρώπους που τον στήριξαν; Το ζήσαμε με τη δήθεν «αντιμνημονιακή» κυβέρνησή του, που έγινε μνημονιακή, με το δημοψήφισμα, όπου το ΟΧΙ έγινε ΝΑΙ, μέσα σε μια νύχτα, το ζούμε και τώρα με τη Συμφωνία των Πρεσπών».

Η «γελοία» αναφορά σε Λένιν και Γκίνη

Αναφερόμενος στα παραδείγματα του Λένιν και την εκτελεσμένη Ειρήνη Γκίνη του ΔΣΕ, που παρέθεσε στη Βουλή ο πρωθυπουργός, ο Δ. Κουτσούμπας τονίζει ότι η κυβέρνηση προσπαθεί να δώσει προοδευτικό κάλυμμα στην αντιδραστική θέση περί «αυτοπροσδιορισμού», της ΕΕ, που ανοίγει τον ασκό του Αιόλου. Ο ΓΓ του ΚΚΕ αναφέρει ότι το ΚΚΕ είναι το μόνο κόμμα που είχε σταθερή θέση στο Μακεδονικό από το 1992, επισημαίνοντας ότι στελέχη του τότε ΣΥΝΑΣΠΙΣΜΟΥ έπαιρναν μέρος στα εθνικιστικά συλλαλητήρια της περιόδου 1992 – 1993.

«Είναι γελοίοι, όταν επικαλούνται τον Λένιν, ο οποίος έγραφε για την πάλη των λαών, γι' αυτοδιάθεση από τα ιμπεριαλιστικά κέντρα με στόχο τη σοσιαλιστική επανάσταση, για να υπερασπίσουν τη δική τους, επικίνδυνη για τους λαούς, αυτοδιάθεση εντός των ιμπεριαλιστικών κέντρων, εντός του ΝΑΤΟ. Είναι επικίνδυνοι, γιατί δίνουν προοδευτικό κάλυμμα στην αντιδραστική θέση περί “αυτοπροσδιορισμού”, της ΕΕ, που ανοίγει τον ασκό του Αιόλου.

Είναι γελοίοι όταν μιλούν για αλλαγή στάσης του ΚΚΕ στο λεγόμενο “Μακεδονικό”, γιατί και οι πέτρες ξέρουν πως το ΚΚΕ είναι το μόνο κόμμα, που από το '92, έκανε κριτική στην ονοματολογία και μιλούσε ξεκάθαρα για συμφωνία μακριά από ΝΑΤΟ και ΕΕ. Ξέρουν ότι μιλούσε σταθερά για συμφωνία που θα περιέχει σύνθετη ονομασία, με αυστηρά γεωγραφικό προσδιορισμό έναντι όλων, εξάλειψη όλων των αλυτρωτισμών και των ανιστόρητων εννοιών περί «μακεδονικού» λαού ή γλώσσας κ.λπ. Η συμφωνία τους, όμως, δεν προσδιορίζει αυτές τις έννοιες είτε αυστηρά γεωγραφικά είτε από την ίδια την καταγωγή τους. Περιέχει αμφισημίες που έχουν μέσα τους το σπέρμα του αλυτρωτισμού κι εθνικισμού. Να θυμίσουμε, ακόμη, ότι τα στελέχη του ΣΥΝ συμμετείχαν στα εθνικιστικά συλλαλητήρια το '92-'93. Είναι επικίνδυνοι, γιατί η συμφωνία τους είναι “βούτυρο στο ψωμί” των ιμπεριαλιστών για αλλαγές συνόρων.

Είναι γελοίοι και επικίνδυνοι ταυτόχρονα, γιατί στην προσπάθειά τους να συγκρατήσουν αριστερούς, προοδευτικούς ανθρώπους, που τους γυρίζουν την πλάτη, πιάνουν στο στόμα τους ηρωικές μορφές της 100χρονης ιστορίας του ΚΚΕ, την εκτελεσμένη ηρωίδα του ΚΚΕ Μίρκα Γκίνοβα (Ειρήνη Γκίνη), την οποία εκτέλεσαν με την καθοδήγηση των Αμερικάνων, με αμερικάνικα όπλα, που τώρα υπηρετεί ο κ. Τσίπρας και η οποία πέθανε φωνάζοντας: “Ζήτω το ΚΚΕ, ζήτω ο Δημοκρατικός Στρατός Ελλάδας”. Τολμούν να αναφέρονται στους πολιτικούς πρόσφυγες, που ήταν Σλαβομακεδόνες και όχι γενικά «Μακεδόνες», για να κρύψουν το επικίνδυνο παιχνίδι του «διαίρει και βασίλευε», που παίζουν για λογαριασμό της ελληνικής άρχουσας τάξης και των ευρωατλαντικών συμμάχων τους».

«ΣΥΡΙΖΑ – ΝΔ παίζουν πολιτικά παιχνίδια με την ακροδεξιά»

Κατήγγειλε τον ΣΥΡΙΖΑ και τη Νέα Δημοκρατία για πολιτικά παιχνίδια με την ακροδεξιά, καθώς ο ΣΥΡΙΖΑ επί τέσσερα χρόνια συγκυβερνούσε με τους ακροδεξιούς ΑΝΕΛ, ενώ το κόμμα της αξιωματικής αντιπολίτευσης δίνει με τον εθνικιστικό λόγο κάλυψη στον ακροδεξιό συρφετό. Κάλεσε τον ελληνικό λαό να παίξει στο δικό του γήπεδο και να δυναμώσει την αλληλεγγύη, τη φιλία και την κοινή πάλη των λαών.

«Είναι επικίνδυνοι -και ο ΣΥΡΙΖΑ και η ΝΔ- γιατί παίζουν και οι δύο πολιτικά παιχνίδια με την ακροδεξιά. Ο μεν ΣΥΡΙΖΑ συγκυβερνούσε 4 χρόνια με μια τέτοια δύναμη και τώρα την εγκαταλείπει για να φτιάξει δήθεν «προοδευτικά» μέτωπα, με φθαρμένα πρόσωπα που έχουν διακριθεί στην αντιλαϊκή πολιτική. Η δε ΝΔ με εθνικιστική ρητορική, με τη στάση της στα εθνικιστικά συλλαλητήρια, δίνει κάλυψη σε όλο αυτό το ακροδεξιό συρφετό.

Ο λαός μπορεί να παίξει στο δικό του γήπεδο, της πάλης ενάντια στο ΝΑΤΟ, την ΕΕ, τους σχεδιασμούς του κεφαλαίου. Και μόνο αυτή η πάλη μπορεί να βάλει εμπόδια στον εθνικισμό, να δυναμώσει την αλληλεγγύη, τη φιλία, την κοινή πάλη των λαών, για να ακολουθήσουν το δικό τους δρόμο».